Jub Jub vry op parool na 4 jaar agter traliesMolemo “Jub Jub” Maarohanye (links) en Themba Tshabalala toe hulle aan moord skuldig bevind is. Foto: Werner Beukes/SAPA Die kwaito-sanger Molemo ‘Jub Jub’ Maarohanye en sy medebeskuldigde, Themba Tshabalala, is op parool vrygelaat. Die departement van korrektiewe dienste het Donderdag bevestig Maarohanye en Tshabalala is op parool vrygelaat ná vier jaar agter tralies. Die twee mans is in 2012 aan strafbare manslag skuldig bevind en tien jaar tronkstraf elk opgelê, waarvan twee jaar opgeskort is. Maarohanye en Tshabalala het op 8 Maart 2010 in ŉ groep skoolkinders in Protea-Noord vasgery, terwyl hulle onder die invloed van alkohol en dwelms resies gejaag het. Vier skoolseuns is tydens die voorval dood en een is breindood gelaat. Hulle is aanvanklik tot 20 jaar tronkstraf gevonnis nadat hulle aan moord skuldig bevind is, maar hul vonnisse is verminder nadat hul skuldigbevindings tydens ŉ tweede appèlproses na strafbare manslag omgeskakel is. Die departement van korrektiewe dienste het in ŉ verklaring gesê Maarohanye en Tshabalala se parool is deur die paroolrade van Leeuwkop en Baviaanspoort goedgekeur waar die twee apart aangehou is. Singabakho Nxumalo, die departementele woordvoerder, het gesê dit is in ag geneem dat beide mans eerste oortreders is en goeie ondersteuningstelsels het. Albei het ook in ooreenstemming met die Wet op Korrektiewe Dienste die minimum van hul vonnisse uitgedien voordat hulle vir parool oorweeg is. Volgens Nxumalo is die familie van die slagoffers genooi om deel te neem aan gesprekke oor die moontlik plasing van Maarohanye en Tshabalala op parool. Maarohanye en Tshabalala was vier jaar, een maand en een dag agter tralies. “[Maarohanye en Tshabalala] het aan die relevante korrektiewe programme deelgeneem en is geassesseer deur ons spesialedienstekenners, onder meer maatskaplike werkers en sielkundiges, om te bepaal of hulle geskik is om op parool vrygelaat te word,” het Nxumalo gesê. “Hulle sal die oorblywende deel van hul vonnisse in die korrektiewe gemeenskapstelsel voltooi, waarin hulle aan ŉ sekere stel voorwaardes moet voldoen onder toesig totdat hul vonnisse uitgedien is.” Hy het beklemtoon parool vorm deel van die departement se rehabilitasieprogram vir oortreders en help om oortreders weer in die gemeenskap te integreer. Lees alle vorige berigte oor Molemo ‘Jub Jub’ Maarohanye op Maroela Media.